# Marta Subirà i Roca

Marta Subirà i Roca (Barcelona, 1972) és una política i gestora pública catalana.

## Biografia

Llicenciada en Dret per la Universitat Pompeu Fabra, es va especialitzar en Dret Administratiu i Públic de Catalunya.
Entre 1999 i 2011 fou regidora a l'ajuntament de Sant Cugat del Vallès, on ocupà diverses àrees de responsabilitat, incloent-hi la regidoria de Comunicació, Serveis Generals i Societat de la Informació i la tinència d'alcaldia de Medi Ambient i Mobilitat entre 2007 i 2011, dins l'equip de govern encapçalat per l'alcalde Lluís Recoder.
El 5 de gener de 2011 va ser nomenada directora general de Polítiques Ambientals i Sostenibilitat del Govern de Catalunya, càrrec que va ocupar fins al 2016. Durant aquest període es va aprovar la creació del Parc Natural de les Capçaleres del Ter i del Freser, el primer Pla de Suport al Tercer Sector Ambiental de Catalunya i la primera Estratègia Catalana d'Adaptació al Canvi Climàtic.
Posteriorment, el gener de 2016, va ser designada secretària de Medi Ambient i Sostenibilitat del Govern de Catalunya. Sota la seva responsabilitat i essent Conseller de Territori i Sostenibilitat de Catalunya, Josep Rull, es va aprovar la Llei 16/2017, d'1 d'agost, del canvi climàtic, la primera llei sobre canvi climàtic de l'estat espanyol i una llei pionera a Europa. També durant aquest període es va crear la Taula del riu Ter i l'acord multilateral que garanteix la recuperació dels cabals ecològics del riu.
Durant els anys que ha estat secretària de Medi Ambient i Sostenibilitat del Govern va impulsar polítiques de medi natural i de foment de la biodiversitat i la creació de l'Agència de la Natura de Catalunya. Altres projectes s'han adreçat a impulsar la mobilitat sostenible i la millora de la qualitat de l'aire, la transició a l'economia circular, la mitigació i l'adaptació al canvi climàtic, la recuperació dels cabals ecològics o la millora de les masses fluvials.
Des de juny de 2021 fins al 22 de novembre de 2022, fou Presidenta de Ferrocarrils de la Generalitat de Catalunya.
El novembre de 2024 va ser nomenada membre del consell d’administració de Bon Preu, en qualitat de presidenta de la comissió de sostenibilitat i societat de l'empresa.

## Referències

* ↑ «Las ocho mujeres más influyentes en la protección del medio ambiente en España» (en castellà), 25-05-2016. [Consulta: 28 maig 2021].
* ↑ 324cat. «Catalunya reclama davant l'ONU més protagonisme i finançament pels governs regionals i locals en l'Agenda per al Desenvolupament Sostenible», 23-04-2015. [Consulta: 28 maig 2021].
* ↑ «Marta Subirà, nova secretària de Medi Ambient i Sostenibilitat». Sant Cugat del Vallès: cugat.cat. [Consulta: 27 maig 2021].
* ↑ «Nace el parque natural de les Capçaleres del Ter i del Freser» (en castellà), 22-09-2015. [Consulta: 28 maig 2021].
* ↑ «#NaturalmentAmbTu: +de 10 anys de participació ciutadana en polítiques ambientals (Audiodescripció)». [Consulta: 28 maig 2021].
* ↑ Calvo, Gabriel Borrás «LES POLÍTIQUES D'ADAPTACIÓ AL CANVI CLIMÀTIC A CATALUNYA». Revista Catalana de Dret Ambiental, 4, 1, 31-12-2013, pàg. 1–21. ISSN: 2014-038X.
* ↑ «"El canvi climàtic és un problema que el resolem entre tots o difícilment tindrà solució" - 01 febrer 2017». [Consulta: 28 maig 2021].
* ↑ Fanals, Laura. «L'ACA diu que des de 2018 s'ha complert quasi al 100% amb el cabal mínim del Ter», 02-11-2020. [Consulta: 28 maig 2021].
* ↑ «Tret de sortida a l'Estratègia del patrimoni natural i la biodiversitat 2030 | Sostenible». [Consulta: 28 maig 2021].
* ↑ Lara, RTVE Catalunya-Anna Grimau | Rafa. «Catalunya perd una quarta part dels animals vertebrats en només 18 anys», 13-12-2020. [Consulta: 28 maig 2021].
* ↑ Ríos, Pere. «El Parlament crea l'Agència de la Natura amb un ampli consens», 18-06-2020. [Consulta: 28 maig 2021].
* ↑ «A Taste of CE HOTSPOT CATALONIA: Europe's leading circular economy event goes virtual in 2020». [Consulta: 28 maig 2021].
* ↑ «El Govern de la Generalitat de Catalunya participa a diversos actes en el marc de la COP25 | Sostenible». [Consulta: 28 maig 2021].
* ↑ TV3. «Tomàs Molina entrevista Marta Subirà, secretària de Medi Ambient i Sostenibilitat». [Consulta: 28 maig 2021].
* ↑ NacióDigital. «Marta Subirà, nova presidenta de Ferrocarrils de la Generalitat | NacióDigital», 01-06-2021. [Consulta: 20 juliol 2021].
* ↑ «Antoni Segarra i Barreto serà el nou president de Ferrocarrils de la Generalitat en substitució de Marta Subirà». La República, 22-11-2022. [Consulta: 28 desembre 2022].
* ↑ «Joan Font fitxa per al consell de Bon Preu una exalt càrrec de la Generalitat», 29-11-2024. [Consulta: 29 novembre 2024].